幽谷晚飲
作者：歐陽修
朝代：宋

paragraphs: 一徑入蒙密，已聞流水聲。
行穿翠篠盡，忽見青山橫。
山勢抱幽谷，谷泉含石泓。
旁生嘉樹林，上有好鳥鳴。
鳥語谷中靜，樹凉泉影清。
露蟬已嘒嘒，風溜時泠泠。
渴心不待飲，醉耳傾還醒。
嘉我二三友，偶同丘壑情。
環流席高蔭，置酒當崢嶸。
是時新雨餘，日落山更明。
山色已可愛，泉聲難久聽。
安得白玉琴，寫以朱絲繩。